Sinae (regio)
Vide etiam paginam discretivam: Sinae. Sinae sunt pars Asiae Orientalis, plerumque ubi civitates Sericae hodie obtinent, et ubi antiquus populus Sericus civilizationem antiquam colebat vel magnum momentum habebat. Secundum Ioannem Iacobum Hofmannum, Sinae sunt Regio, quam hodie Cinam Vulgus appellat, ultima terrarum Asiae, in quadrum extensa ab oriente & meridie, alluitur oceanô, quem Sericum vel Eoum prisci dixêre: ab occidente, Indiam ulteriorem attingit: à septentrione, cingitur Massagetarum, Scytharumque limitibus. Multô latius quondam imperasse gentem Annales ipsorum, ac literæ, & veterum ædificiorum illustria monumenta, & complures, in India præsertim, ab iis denominatæ nationes, haud obscurè testantur. Regna sive provinciæ vastæ magnitudinis, numerantur quindecim. Inter quas quindecim Sinarum imperii provincias olim erant, nominibus Latinis vulgaribusque litteris Hofmannianis perscriptis: Chequianensis provincis, Chekiang. Fochiensis provincia, Fokien. Honania, Honan. Huquania, Huquang. Iunnania, Junnan. Nanchinensis provincia, Nanking. Pechinensis provincia, Peking. Quiansia, Quangsi. Quantunia, Quantung. Queichea, Queicheu. Quiansia, Quiansi seu Kiansi. Suchuensis provincia, Suchuen. Xansia, Xansi. Xantonia, Xantung. Xensia, Xensi